示師文
作者：陳造
朝代：宋

paragraphs: 樸樕已非材，骯髒遽成翁。
生無適時具，何向不涂窮。
頼結文字緣，人士飽過從。
三年尉山邑，趣操有同風。
博古得二臧，秀發仍兩鍾。
蔣侯厚本學，落筆語更工。
我卜當塗居，薪米耐闕供。
從渠得琢磨，遺汝不己豐。
士生在知道，寡陋難言功。
會理貴博觀，受物由虛中。
潢汙不揚漪，大江日傾東。
遲汝草靈光，一觴壽乃公。